Tootearendusvõistlusel Formula Student osalev Eesti võistkond Formula Student Team Tallinn jätkab nii mehitatud kui isejuhtiva elektrivormeli ehitamist, uue hooaja eesmärk on võistelda vähemalt neljal etapil.
Võistkonna uus juht, neljandat aastat tiimi kuuluv TalTechi tootearenduse ja tootmistehnika magistriõppe esmakursuslane Georg Kõivumägi rõhutas, et eelmiseks hooajaks said reaalselt valmis nii mehitatud elektrivormel FEST20 kui isejuhtiv elektrivormel, kusjuures mitmed konkurendid seda ei suutnud.